Riigigümnaasium

Riigigümnaasium on Haridus- ja Teadusministeeriumi haldusalasse kuuluv gümnaasium, mida peab üleval riik.

Riigigümnaasiumide loomisega maakonnakeskustesse toetab Haridus- ja Teadusministeerium gümnaasiumide võrgu korrastamist, et luua eeldused kõigile õppijatele Eesti eri piirkondades võrdselt kõrgekvaliteedilise ja valikuterohke gümnaasiumihariduse omandamiseks. Koolivõrgu programmi kohaselt toimub 2023. aastaks õppetöö kokku 24 riigigümnaasiumis, sh igas maakonnas on vähemalt üks riigigümnaasium.

Alates 2012. aastast on Eestis loodud 18 maakondlikku riigigümnaasiumi, mis kuluvad Haridus-ja Teadusministeeriumi haldusalasse. Esimene nn maakondlik gümnaasium, Viljandi Gümnaasium, alustas tegevust 1. septembril 2012. 

Riigigümnaasiumidena tegutsevad ka kolm üleriigilise õpilaste vastuvõtuga gümnaasiumi – Narva Eesti Gümnaasium (1.–12. klass), Nõo Reaalgümnaasium (reaal- ja loodussuund) Noarootsi Gümnaasium (rootsi keel ja Põhjamaade kultuur), samuti Pärnu Täiskasvanute Gümnaasium ja Narvas asuv keelekümbluskool Narva Vanalinna Riigikool (1.–12. klass). Narva Vanalinna Riigikool ja Narva Eesti Gümnaasium lõpetavad gümnaasiumiosas õppe andmise 1. septembril 2023, kui alustavad tegevust Narva Eesti Riigigümnaasium ja Narva Gümnaasium.

Kuni 2022. õppeaasta lõpuni tegutses riigigümnaasiumina ka üks üleriigilise õpilaste vastuvõtuga muusikasuunaga üldhariduskool – Tallinna Muusikakeskkool. Tallinna Muusikakeskkooli, Georg Otsa nimelise Tallinna Muusikakooli ja Tallinna Balletikooli liitmisel loodi 1. septembril 2022 õppetööd alustanud riigikutseõppeasutus Tallinna Muusika- ja Balletikool.

Riigigümnaasiumid 
Narva Vanalinna Riigikool
Noarootsi Gümnaasium
Nõo Reaalgümnaasium
Hiiumaa Gümnaasium (2016)
Jõgevamaa Gümnaasium (2013)
Jõhvi Gümnaasium (2015)
Kohtla-Järve Gümnaasium (2019)
Läänemaa Ühisgümnaasium (2013)
Narva Eesti Gümnaasium
Paide Gümnaasium (2018)
Põlva Gümnaasium (2016)
Pärnu Koidula Gümnaasium (2015)
Pärnu Täiskasvanute Gümnaasium
Rakvere Riigigümnaasium (2022)
Rapla Gümnaasium (2018)
Saaremaa Gümnaasium (2021)
Saue Riigigümnaasium (2022)
Tabasalu Gümnaasium (2021)
Tartu Tamme Gümnaasium (2015)
Valga Gümnaasium (2016)
Viimsi Gümnaasium (2018)
Viljandi Gümnaasium (2012)
Võru Gümnaasium (2015)

Loodavad riigigümnaasiumid 
 2023 – kolm riigigümnaasiumi Tallinnas: aadressil Akadeemia tee 25 Tallinna Mustamäe Riigigümnaasium, Endla tänaval Tallinna Tõnismäe Riigigümnaasium ja aadressil Kolde puiestee 67a Tallinna Pelgulinna Riigigümnaasium; kaks riigigümnaasiumi Narvas (nendest üks eestikeelne): Narva Eesti Riigigümnaasium ja Narva Gümnaasium.
 2024 – Rae vallas Rae Riigigümnaasium

Viited

Välislingid
 Eesti riigigümnaasiumide koduleht

Koolid